Številka: 0100-265/2019/2

Datum: 25. 2. 2019

Zadeva: Uporaba določbe drugega odstavka 19. člena ZSPJS v povezavi s sklenjenim Dogovorom o plačah in drugih stroških dela v javnem sektorju in z aneksi h kolektivnim pogodbam – pojasnilo

Prejeli smo vaše zaprosilo glede uporabe določbe drugega odstavka 19. člena ZSPJS v povezavi s sklenjenim Dogovorom o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) in z aneksi h kolektivnim pogodbam (Uradni list RS, št. 80/18).

V skladu z Dogovorom in z aneksi h kolektivnim pogodbam javni uslužbenci pravice do izplačila višjih plač za en, dva, tri ali več plačnih razredov niso pridobili takoj z dnevom uveljavitve, temveč bodo to pravico pridobili postopno v obrokih glede na uvrstitev delovnega mesta in naziva, in sicer pridobijo prvi plačni razred povišanja javni uslužbenci 1. 1. 2019, drugi plačni razred povišanja 1. 11. 2019 ter morebitni tretji in ostale plačne razrede povišanja pa 1. 9. 2020.

Drugi odstavek 19. člena ZSPJS predstavlja poseben institut, ki omogoča, da se lahko javnega uslužbenca, če obstajajo za to utemeljeni razlogi, ob zaposlitvi, na podlagi soglasja, premestitvi na drugo delovno mesto oziroma imenovanju v naziv ali višji naziv, uvrsti v plačni razred, ki je za največ pet plačnih razredov višji od plačnega razreda delovnega mesta oziroma naziva. Ne glede na navedeno pa drugi odstavek 19. člena ZSPJS ne pomeni takojšnje pridobitve pravice do plače v skladu s plačnim razredom, v katerega se javni uslužbenec uvrsti v skladu z Dogovorom oziroma z ustreznim aneksom h kolektivni pogodbi, **saj pri tem** **ne gre za napredovanje v višji plačni razred, v naziv oziroma v višji naziv, ampak za uvrstitev delovnih mest v javnem sektorju v plačne razrede.** Glede na to, da pridobijo javni uslužbenci pravico do izplačila višje plače v skladu z Dogovorom oziroma z aneksom h kolektivni pogodbi glede na uvrstitev delovnega mesta v plačni razred postopno, je treba postopnost upoštevati tudi pri uporabi drugega odstavka 19. člena ZSPJS v povezavi z Dogovorom oziroma z aneksom h kolektivni pogodbi. Navedeno izhaja tudi iz prehodne določbe vseh aneksov h kolektivnim pogodbam, ki določa, da se javnemu uslužbencu, ki se po uveljavitvi tega aneksa zaposli v javnem sektorju, določi plačni razred za določitev plače glede na uvrstitev delovnega mesta v plačni razred skladno z rokom iz te prehodne določbe, ki je določen za izplačilo plačnega razreda povišanja. Uporaba drugega odstavka 19. člena ZSPJS, tj. uvrstitev v plačni razred, ki je za največ pet plačnih razredov višji od plačnega razreda delovnega mesta oziroma naziva, je namreč vezana na izhodiščni plačni razred delovnega mesta, pravica do izplačila višje plače ob uporabi drugega odstavka 19. člena ZSPJS pa je zaradi določb Dogovora oziroma aneksov h kolektivnim pogodbam vezana na postopnost. Še vedno pa ostaja omejitev, ki jo drugi odstavek 19. člena ZSPJS postavlja, tj. uvrstitev v plačni razred, ki je za največ pet plačnih razredov višji od plačnega razreda delovnega mesta oziroma naziva.

V primeru uporabe drugega odstavka 19. člena ZSPJS je treba tako v razmerju do Dogovora oz. aneksov h kolektivnim pogodbam upoštevati postopnost pridobitve pravice do izplačila plače. Kot izhaja iz zgoraj navedenega, pa je za največ pet plačnih razredov višjo uvrstitev od izhodiščnega plačnega razreda treba pridobiti soglasje kot to določa drugi odstavek 19. člena ZSPJS.

S spoštovanjem,

 Peter Pogačar

 v. d. generalnega direktorja

Poslano:

- naslovniku – po e-pošti